Papersnake/gushiwen huggingface dataset:
洛源驿戏题
雍陶（唐代）

柳阴春岭鸟新啼，暖色浓烟深处迷。

如恨往来人不见，水声呦咽出花溪。
上湖南孙漕四首 其三
廖行之（宋代）

湘俗湘人百不忧，口无异论只歌讴。皆言此日孙夫子，还是当歌郭细侯。

不信民情容易得，可能仁闻镇长流。而今九郡皆膏泽，看取黄云万顷秋。
太华
徐积（宋代）

镇压秦冲仞五千，莲薰白日掌扪天。旁连少华诚微类，西顾终南只一拳。

大壑波涛终到海，东峰松桧久淩烟。可为梁栋为舟楫，一构明堂一济川。
庭楠
赵抃（宋代）

彼美庭楠植，基培几十年。夜来全庇月，晓去薄生烟。

万叶光齐动，双株影共圆。幽楼疑有鹤，清响为留蝉。

饮对传三雅，琴依按七弦。河阳花自媚，彭泽柳空眠。

势翳门阑静，阴清几案鲜。不才逢讼简，吟绕强成篇。
和天启惠橘诗
张耒（宋代）

十年不摘洞庭霜，喜见新苞照眼黄。
但对典刑休嗜味，虎贲犹得作中郎。
證道歌 其一三九
释印肃（宋代）

龙象蹴踏润无边，腾云驾雾谒诸天。帝释惊惶无处避，寻光烛理扣金仙。
二月二日
白居易（唐代）

二月二日新雨晴，草芽菜甲一时生。
轻衫细马春年少，十字津头一字行。
次韵邦衡哭季怀
周必大（宋代）

谈锋激烈剑芒寒，素蕴光辉珠在箪。
万里未行骐骥死，百围将半豫章残。
山中宰相今谁继，地下修文古亦难。
一读名章三太息，泪流何待雍门弹。
偈公六十五首
释咸杰（宋代）

月圆月缺，循途守辙。
打破牢关，天宽地宽。
道中即事
方岳（宋代）

荦确连云路不分，云侵衫袖白纷纷。
亦知云自青山出，不见青山只有云。
不到东西二林
苏辙（宋代）

山北东西寺，高人永远师。
来游亦前定，回首独移时。
社散白莲尽，山空玄鹤悲。
何年陶靖节，溪上送行迟。
敬次子清社兄留别原韵
林培张（清代）

灵璈箫管御天空，金石琅琅拜下风。十色五光华实茂，齐髡汉朔滑稽工。

斯文有价忘劳鹿，芸草生香杀蠹虫。藉此观摩资获益，官情民隐两疏通。

自是君身力补天，扬风扢雅独超然。简章已见开言路，梼杌从知化野烟。

笔并董狐钢不折，名驰司马辔相联。此中奥妙胸成竹，懔懔春秋十载前。
寄费安槎
徐世勋（清代）

垂虹归去已无家，席帽飘零水一涯。岁岁依人春燕子，年年入梦故园花。

耐寒和靖诗应瘦，卧病相如赋不华。遥想故人当此日，定搜险韵斗尖叉。
和陈静斋都宪归休志喜之作 其二
罗钦顺（明代）

亦知动久还思静，应悟其间至妙欤。寒谷春生吹律罢，暮山云返作霖馀。

篱边剩采陶翁菊，床上兼摊老氏书。二十年前尊酒会，秖今吾是老狂夫。
梅山
释月涧（宋代）

午夜寒香汎翠微，横斜影里立孤危。看他垂手为人处，放下悬屋第一枝。
和毛 其二
穆脩（宋代）

江墅幽居好，南塘枕野亭。菰蒲颤风绿，菱荇盖波青。

系苇一渔艇，翘烟双雪翎。相携二三叟，扶醉不曾醒。
赠王赤玄
苏尚劝（明代）

荏苒青丝倏已皤，久拚踪迹寄烟萝。临流剩有观鱼乐，对酒能无击缶歌。

花发篁园推健笔，月明池馆舞轻罗。槐阴深处荷香细，一曲薰弦兴转多。
题沧洲别墅
周庠（唐代）

栖迟遥傍数家村，占断沧洲隔市喧。红簇锦机花压槛，绿拖长带水横门。

清风石上琴三弄，明月溪边酒一尊。有客还来寻胜境，停舟疑是武陵源。
寄刘秀州
杨亿（宋代）

骑置迢迢阻玉音，左鱼江海遂初心。
朱弦道直消浮谤，春草愁多动苦吟。
震泽析酲千树橘，华亭惊梦九臯禽。
郡楼晴日东西望，几处甘棠接翠阴。
藐姑山
方朝（清代）

一角青天缺，孤峰补白云。洞深泉自出，山险路难分。

日月愁关锁，风雷乱见闻。但令栖隐去，何必遇神君。
太硕人臧氏挽章二首
陈造（宋代）

帝恩三沐寿亲筵，更数何人福庆全。
纸眩鸾回馀旧诰，地占牛卧忽新阡。
阴功不倚长年药，补处仍开上品莲。
欲纪哀荣付丰石，诸儒当有笔如椽。
和令狐相公玩白菊
刘禹锡（唐代）

家家菊尽黄，梁国独如霜。莹静真琪树，分明对玉堂。

仙人披雪真，素女不红妆。粉蝶来难见，麻衣拂更香。

向风摇羽扇，含露滴琼浆。高艳遮银井，繁枝覆象床。

桂丛惭并发，梅蕊妒先芳。一入瑶华咏，从兹播乐章。
同仲亶长卿观梅
邹浩（宋代）

雨后江山欲放春，更无一点旧风尘。对花若不饮一盏，却恐梅花解笑人。
雪後十日日暖雪犹未融
杨万里（宋代）

地冻雪起立，檐生冰倒垂。
日穿银筝透，风琢玉山攲。
今晓还差暖，清寒退尚迟。
生悉便销去，将底伴吟髭。
寄远 其四
吴惟信（宋代）

澹烟芳草乡心远，细雨梨花客梦孤。十载故庐茅捲尽，春风知有燕归无。
登蚕
李复（宋代）

细细玄蚁浮，蠕蠕寸蠖伸。
抱叶食嗫嗫，负彩斑彬彬。
假息方委蜕，吐芬非谋身。
万生尔甚微，趋死成其仁。
摸鱼儿
张继先（宋代）

甚山灵、斗奇夸巧，悬峰遥献形似。仓船炉灶无封闭，零落车罗机履。山临水。任瓮杵、辘轳厩架俱闲毁。床棺尘委。更乐隐棋休，料闲真隐，三教忘宾主。

人都语，二十四岩佳致。来往溯流观指。目前景相纷虚幻，神仙家在何许。君莫取。这身世、山林朝市随缘遇。休论诡异。但总绝情缘，一空妍丑，觌面先寻你。
寄萧冰崖练橘里黄立轩
吴浚（宋代）

破梦金川月，回头玉树风。
烟村涵暮紫，霜叶颤晴红。
谋国诸侯在，忘年古道同。
乾坤云一片，吾意未终穷。
西江月（三）
张伯端（宋代）

我性入诸佛性，诸方佛性皆然。亭亭蟾影照寒泉。一月千潭普现。

小则毫分莫识，大时遍满三千。高低不约信方圆。说甚短长深浅。
召伯祠
李处权（宋代）

我行出陜右，来升召公堂。叹公不可作，祗令吾道伤。

优哉听讼日，斯民歌乐康。善教被南国，美荫馀甘棠。

惟公与周公，左右相成王。孰知二公心，千载惟苍苍。

人不学二南，其蔽犹面墙。先圣垂此言，下士其可忘。

太史述世家，源深者流长。公泽亦至今，风烈殊未央。

再拜仰公像，冠佩犹煌煌。徘徊不能去，泪落征衣裳。
和陈泽民见寄
吴芾（宋代）

应喜衰翁得挂冠，裁成妙语鼎来颁。
清如水上看修竹，秀似云来见远山。
已播政声来阙下，更传诗句满人间。
只疑自此飞腾去，未许归来伴我闲。
解昭君怨
王睿（唐代）

莫怨工人丑画身，莫嫌明主遣和亲。

当时若不嫁胡虏，只是宫中一舞人。
常思惟大士赞 其五
释居简（宋代）

轮珠一百八，数了从头数。念兹在兹，不知其数。自谓初于闻中，驴年入流亡所。
送陆擢
常建（唐代）

圣代多才俊，陆生何考槃。南山高松树，不合空摧残。

九月湖上别，北风秋雨寒。殷勤叹孤凤，早食金琅玕.
同李倅钧访赵嗣恭留饮南园晚衙先归
苏辙（宋代）

城南高楼出乔木，下有方塘秋水足。
新霜未变草木鲜，晚日旋催梨枣熟。
雨荒松菊半榛莽，风老菰蒲初瑟缩。
门前大路多尘土，日中过客无留毂。
开门却扫如有待，下马升堂真不速。
劝我一振衣上黄，临风共倒樽中渌。
肴蔬草草意不尽，丝竹泠泠暗相属。
琳宫仙伯自闲暇，幕府粗官苦烦促。
晚衙簿领当及期，后堂车辖要须漉。
令人更愧东宫师，眷恋溪山弃华屋。
江城玩雪
萨都剌（元代）

雪正纷纷客倚栏，长江风急吼天关。干重铁瓮成银瓮，一夜金山换玉山。

舟子迷归寒浦外，衲僧疑在白云间。晓来霁日高林照，好景依然悦我颜。
南乡子·把酒祝江梅
佚名（宋代）

把酒祝江梅。春到南枝早早开。人在陇头凝望久，徘徊。驿使如今尚未来。寄语莫相催。直待东风细剪裁。只恐未能传信息，妆台。先要飞来衬粉腮。
柔桑
释文珦（宋代）

野岸多柔桑，春风长新绿。
叶叶是罗纨，不同凡草木。
烛影摇红·松窗午梦初觉
毛滂（宋代）

一亩清阴，半天潇洒松窗午。床头秋色小屏山，碧帐垂烟缕。
枕畔风摇绿户。唤人醒、不教梦去。可怜恰到，瘦石寒泉，冷云幽处。
梦横塘 野凫潭芦花
王鹏运（清代）

短埼飞雪，别浦流云，暮天凉意初觉。野色遥连，暗隔断、红香城初。

刻意寻秋，不堪愁鬓，等閒迷著。忆扁舟旧隐，月落潮生，游情倦，风波恶。

江亭记得春归，正迷离万绿，雨润阑角。短笛声催，愁更说、蹋青前约。

最怜是、惊鸥断雁，聚影澄潭怨漂泊。付与霜枫，冷红独舞，媚西风帘幕。
关山月
严羽（宋代）

今夜关山月，偏能照马鞍。卢龙征戍客，圆缺几回看。

遥想金闺里，应悲玉露寒。黄沙三万里，何日是长安。
寓直晚归见天街早春景物
宋庠（宋代）

霁云衔苑雪云开，春色先从禁御回。
马上妩眉偏认柳，楼前妆额固知梅。
吹残凤签惊寒律，忙杀鸱幐取冻醅。
莫问康年行乐意，寿觞初罢佛灯来。
浪淘沙·绛萼衬轻红
赵师侠（宋代）

绛萼衬轻红。缀簇玲珑。夭桃繁李一时同。独向枝头春意闹，娇倚东风。飞片入帘栊。粉淡香浓。凤箫声断月明中。只恐明朝风雨恶，燕嘴泥融。
次韵杨廉夫冶春口号八首 其七
顾盟（元代）

绿晕双蛾新画眉，风流堪赋比红儿。绣窗无人解春意，行傍辛夷折柳枝。
梅苍村咏梅作
陈焕（宋代）

云里溪桥独树春，客来惊起晓妆匀。
试从意外看风味，方信留侯似妇人。
长相思 春游，代人作
商景兰（清代）

思悠悠。恨悠悠。懒整残妆独倚楼。寒光动玉钩。

星也愁。月也愁。不耐孤衾拥碧秋。离怀未肯休。
途中作（逢旧识，闻老亲所患，不至加甚）
李中（五代）

烟波涉历指家林，欲到家林惧却深。

得信慈亲痾瘵减，当时宽勉采兰心。
闲咏园中草木
陆游（宋代）

仲夏园中百草灵，风吹露坼各青青。
劝君办取金鸦觜，不问昌阳与豨苓。
平江府饯丘知府致语口号
崔敦礼（宋代）

薰风捲旆趣归程，十万儿啼满路声。别恨江枫烟雨暝，愁云沙草晓波平。

毁鞭莫遂留行意，开宴聊伸恋德情。从此吴人颂遗爱，棠阴千里日敷荣。
念奴娇二十六首 其十六
蒋士铨（清代）

才人为政，羡宦成、三十居然不朽。伍德参观，如善射、转侧皆能人彀。

游戏奇情，循良小传，千里传人口。西清馀子，旁观且袖双手。

底事抛掷西湖，句留难过，展放林端牖。六代青山，横浅黛、都作袁家新妇。

酒客清豪，名姬窈窕，小令歌红豆。香名艳福，几人兼此消受。
次韵子瞻赠梁交左藏
苏辙（宋代）

彭城欲往台无檄，初喜东西合为一。
将军走马随春风，精锐千人森尺籍。
口占佳句惊众坐，手练强兵试鸣镝。
酒酣起舞花满地，醉倒不听人扶出。
归来相对如梦寐，虎踞熊经苦岑寂。
黄楼方就可同游，饮尽官厨三百石。
重阳前五日探菊
文彦博（宋代）

比到重阳犹五日，露披金菊满东篱。莫言预赏非真赏，大抵先时胜后时。

密蕊不容群蝶采，清香未许众人知。幕中婉画应多暇，来伴渊明把酒卮。
天竺谢竹心陈通判见访
释行海（宋代）

紫袍乌帽马蹄轻，晓浥秋山桂露清。
慷慨剧谈当世事，艰难方见故人情。
杏园旧宴魁麟笔，莲幕重开佐凤城。
青琐玉堂殊有待，江淮何日可休兵。
省亲
释道冲（宋代）

娘生面目既分明，远不疏兮近不亲。
试向途中问归客，不知谁是倚门人。
韩君美所藏支遁观马图
魏初（元代）

千金奇骨岂易得，方外若人犹尔怜。自是龙眠有深意，不应参作画中禅。
大涤洞天留题
潘伯虎（宋代）

平生闻有洞霄奇，三载京华梦里知。
非藉贤侯为引领，那因小子获追随。
危坡滑滑凭与上，古洞阴阴秉烛窥。
万壑千岩游未遍，又催归骑向东篱。
送人赴学官二首 其一
方一夔（宋代）

生平讲贯为知几，世好从渠与我违。天下无如书益智，人生惟有仕当归。

青灯夜雨虫鱼注，碧水西风鲈鲙肥。莫道尺前难寸退，古来富贵触危机。
忆益姊
祁德茝（清代）

拈来阁上黄金线，倚遍亭前白玉栏。徒忆空园悬画板，春风一夜杏花残。
【双调】湘妃引　秋夕闺思
汤舜民（元代）

木犀风淅淅喷雕棂，兰麝香氲氲绕画屏，梧桐月淡淡悬青镜。漏初残人乍醒，
恨多才何处飘零。填不满凄凉幽窖，捱不出凄惶梦境，打不开磊块愁城。　解嘲
怀揣着讪脸入青楼，口带顽涎饮玉瓯，手搦着冷汗偎红袖。人都道我中年也
不害羞，对相知细说个缘由。蠢咻的脑间病，村沙的骨肉丑，风流的老也风流。　闻赠
四时ブ褥锦重叠，八面帏屏花艳冶，一床衾枕春罗列。铺排得门面儿别，据
风流更有三绝。肉沾着书生麻木，手汤着郎君趔趄，眼梢着子弟乜斜。　赠美色
海棠魂幻出个俊形骸，兰蕊香结成个软性格，尘烟煤点面着蛾眉黛。媚孜孜
春满腮，既相逢合问个明白：何年间离了月殿？甚风儿吹下楚台？是谁人赚出天
台？　又
舞裙低翠绒纱，云髻松盘青绀发，玉纤赖护冰绡帕。芳年恰二八。向樽前
数种儿撑达。醉眼儿偷付些春信，甜口儿翻腾些嗑呀，热心儿出落着欢恰。　赠别
碧茸茸芳草殿青毡，白点点残梅撒玉细，黄绀绀弱柳拖金线。雨声干风力软，
去匆匆无计留连。唱阳关一声声哀怨，醉歧亭一杯杯缱绻，上河梁一步步俄延。　有所赠
莺煎燕聒惹相思，雁去鱼来传恨词，蜂喧蝶闹关心事。俺风流的偏惯此，三
般儿寄语娇姿：昏迷着无明无夜，凄凉得半生半死，团圆是何日何时？　闻嘲
陷入坑土窖似暗开掘，迷魂洞囚牢似巧砌叠，验尸场屠铺似明排列。死温存
活打劫，招牌上大字儿书者：买笑金哥哥休俭，缠头锦婆婆自接，卖花钱姐姐无
赊。　代人送
干相思心绪乱如丝，虚疼热恩情薄似纸，死亻孱亻愁语话儿尖如刺。姆王魁
信有之，不由人提起当时。一间别一番害，一欢娱一个死，你自寻思。　送友人南闽府悴
西湖诗酒旧风流，上国山川惬壮游，中天雨露新除授。正青春正黑头，判黄
堂黼黼皇猷：豪气双龙剑，文章五风楼，名动南州。　送友还乡
淡烟蒙草翠萎蕤，细雨沾花红点滴，软风着柳金摇曳。春光图画里，想人生
聚散谁知？昨日开画船西湖欢笑，今日供祖帐东门叹息，来日唱阳关南浦别离。　和陆进之韵
得峥嵘我怎不峥嵘，倦懵憧咱非真懵憧，要知重人越不知重。嘻嘻冷笑中，
叹纷纷眼底儿童。莫听伤时话，休谈盖世功，愁对东风。
守书窗何日离书窗，瞻玉堂何时步玉堂，避风浪何处无风浪。浮生空自忙，
赋登楼醉墨淋浪。怨花柳春三月，误功名纸半张，愁对斜阳。
使聪明休使小聪明，学志诚休学假志诚，秉情性休乔真情性。江湖已半生，
伤心一事无成。物换人非旧，时乖道不行，愁对书灯。
守清贫随分乐清贫，求荐人何方可荐人？说聪俊谁肯怜聪俊？儒冠多误身，
谩夸谈子曰诗云。黑鬓三分雪，貂裘一寸尘，愁对芳樽。　送友人应聘
紫云宫殿拥蓬莱，黄道星辱拱泰阶，清时雨露沾蛮貊。乾坤春似海，拜龙颜
一笑天开。官厨酒分银瓮，御筵花袅翠牌，带天香两袖归来。　题情
生香玉碾就美容仪，回文锦攒成巧见识，解语花簇出春娇媚。佳人难再得，
翠裘寒鸳侣分飞。花解语谁怜憔悴，锦回文难传信息，玉生香怎受狼籍。　送友归家乡
绯榴喷火照离筵，紫楝吹花扑画船，绿莎带雨迷荒甸。望乡关归路远，恼人
怀休怨啼鹃。南陌笙歌地，西湖锦绣天，都不如松菊田园。
高烧银蜡看锟钅吾，细煮金芽揽辘轳，满斟玉倾。离怀开肺腑，赤紧
的世途难况味全殊。麟脯行犀者，驼蜂出翠釜，都不如莼菜鲈鱼。　京口道中
露浸浸芳杏洗朱颜，云冉冉晴峦闪翠鬟，烟蒙蒙弱柳迷青盼。天然图画间，
恼离人情绪艰难。乞留屈律归鸿行断，必不容蹇驴步懒，咿呖呜刺杜宇声干。　为东湖友赋
银盆水浸牡丹芽，青琐窗涵翡翠纱，绛台灯籼胭脂蜡。东湖处土家，闲遥遥
更有生涯。占断沧波垂钓，锄破白云种瓜，拂开红雨寻花。　道中值雪
拂寒生踉跄步空□，踏冻雪趑趄度浅湾，拨荒榛屈曲盘深涧。抵多少庐山高
蜀道难，对梅花细说愁烦。谁家无锦衾毡帐？那答无银筝象板？何处无玉辔雕鞍？　旅舍秋怀
半窗风雨夜潇<风蚤>，四壁啼づ秋闹炒，一篝残蜡人寂寥。海天长归梦杳，
最关情行李萧萧。丰城剑消磨了龙气，中山笔干枯了兔毫，峄阳琴解脱了鸾胶。　山中乐四阕赠友人
山盘龙脊露岩崖，屋络蜂房绕第宅，溪分弱尾通津濑。可知道其中有俊才，
乍相逢便见襟怀。对潮门时时开放，北海宴朝朝布摆，南州榻夜夜铺排。
千章乔木播奇芳，九畹猗兰霭素香，一庭幽草含佳况。胜陶家五柳庄，闲遥
遥断送流光。引赤脚山童刘药，看白发农夫击壤，听苍髯渔父鸣榔。
龙洲低蘸乱云隈，石笋高撑空翠里，钓台横刺沧浪内。筑楼居深遁迹，展幽
怀别有新奇。宝篆香燃宝兽，玉乳茶浮玉杯，金盘露滴金。
耕云耨水治生涯，说雨谈云□笑耍，撩云拨□□闲暇。胜山中宰相家，任树
头ㄋ鹊啼鸦。实不望修身儒业，□准备应差县衙，不思量献策京华。　自述
龙涎香喷紫铜炉，凤髓茶温白玉壶，羊羔酒泛金杯绿。暖溶溶锦绣窟，也不
同探花风雪何如。一步一个走轮飞，一日一个繁弦脆竹，一夜一个腻玉娇酥。
偈颂二十五首
释道璨（宋代）

天地一东篱，万古一重九。
黄花三两枝，东湖随分有。
逢人不拈出，只麽空双手。
醉杀天下人，不是茱萸酒。
偈颂三十八首
释如净（宋代）

截断千差，单提一著。
那边放下龟毛，者里拈起兔角。
咦，敲开欢喜妙楼阁，
瑞霭祥云充碧落。转入梅花烂熳看，
春风撼动玉栏干。人天普会，
佛祖透关。发大机，
显大用，铁鎚混队骨毛寒。
四海五湖皇化里，太平无象有来端。
真觉真赞 其一
释慧空（宋代）

一千五百人善知识，大坐当轩取意描。眼上安眉犹不荐，面前球之更相饶。
曾内相以绝句诗还予诗卷和其韵五首 其一
洪刍（宋代）

梅生养性来关市，贾傅隳官吊汨罗。敢过雷门誇布鼓，辄将鱼目换隋和。
送苏尚书赴益州
郑惟忠（唐代）

离忧将岁尽，归望逐春来。庭花如有意，留艳待人开。
觉海铸钟
释居简（宋代）

须弥顶上声犹在，林浦山中簴久虚。任是雪峰千五百，呼来喝散总由渠。
秋宿栖贤寺怀友人
杜荀鹤（唐代）

一宿三秋寺，闲忙与晓分。细泉山半落，孤客夜深闻。

鹤去巢盛月，龙潜穴拥云。苦吟方见景，多恨不同君。
退老堂
李处权（宋代）

我公自言老，能事如少年。
我公自言退，人材望陶甄。
公功在本朝，本朝方赖焉。
公德在斯民，斯民宁舍旃。
中年倦政机，去若浮云旋。
名山占形胜，筑堂苍翠巅。
窪樽为壶觞，虚籁为管弦。
招攜足宾客，啸傲穷云烟。
胸中万卷书，三峡倾词源。
兴来不停缀，摛华笔如椽。
登临出妙语，珠玑落清圆。
不数刘白辈，一斗真百篇。
裴傅堂绿野，赞皇墅平泉。
东山谢安妓，五湖范蠡船，
四子之於公，器业微差肩。
公之於四子，趣尚并其全。
公术可活国，公力可回天，
苍生望公起，天子忘公艰。
伫瞻丹凤诏，衮衣来陛前。
三入知眷殊，一夔见任专。
发挥中兴业，开闢造化权。
拯焚而救溺，持危而扶颠。
雍容复密勿，造膝陈一言。
长驱卷沙漠，擣穴空腥羶。
谈笑九州复，欢呼两宫还。
四海各安堵，六军同晏眠。
跻民入仁寿，致主登光宣。
图像冠云台，勒功照燕然。
功成了不居，高谢区中缘。
拂衣赤松游，辟谷求神仙。
去去蓬莱路，云螭不受鞭。
洗丹沙词
施肩吾（唐代）

千淘万洗紫光攒，夜火荧荧照玉盘。

恐是麻姑残米粒，不曾将与世人看。
菩萨蛮·还丹水火将何作
李真人（元代）

还丹水火将何作。须知两位相交错。火在水中求。水从火里流。水流遭火克。为有中男力。水被火凌持。相携一室归。
寄云泉僧永颐
周弼（宋代）

书来只说住高峰，不记松林第几重。
欲拣青峦问茅舍，秋山一样白云封。
谢陆处士杼山折青桂花见寄之什
颜真卿（唐代）

群子游杼山，山寒桂花白。绿荑含素萼，采折自逋客。

忽枉岩中诗，芳香润金石。全高南越蠹，岂谢东堂策。

会惬名山期，从君恣幽觌。
和宋太博服除还朝简诸朋旧
王安石（宋代）

呼门初起外廷臣，秀气棱棱动搢绅。
谈论坐来能慰我，篇章传搢亦惊人。
生刍一束他年阙，伐木相求此地新。
便欲与君同乐处，穷通余事不关身。
再和
张守（宋代）

六花照老眼，令我喜欲颠。顷刻万株玉，巧趁春风前。

伫立听风谣，诵言使君贤。不事厨传饰，皇化忧不宣。

相见虽苍颜，妙语加韶妍。小邦犹射鼠，安用弯黄肩。
懋勤殿读尚书至无逸篇有作
玄烨（清代）

元化斡四运，淑景催芳年。乾乾总万几，寸阴惜屡迁。

绨几散瑶总，阿阁飏炉烟。澄怀求至理，孔壁存遗编。

公旦训无逸，则古多所宣。言念小民依，田功稼穑先。

天命良匪易，敬德省厥愆。法戒备近王，炯炯斧扆前。

寤寐思古人，千祀精意传。端居不遑暇，三复期勉旃。
春雨感怀
王镃（宋代）

日色开晴又半朝，山溪才涨响于潮。
花遭夜雨心先病，柳媚春风眼易娇。
世变汉人能北语，乱兴晋室有童谣。
自从国事推迁后，处处祸延林木焦。
诗呈同院诸公 其二
曹辅（宋代）

妙论凌朝彻，高文敌夜光。煇煌照群玉，缥缈绝飞梁。

得句题青竹，围棋换紫囊。相从愧衰朽，湖海兴偏长。
曹太史一呈有子逾周韶秀可念赋此为赠
王世贞（明代）

青葱玉树映庭除，抱送麒麟事岂虚。生得马迁知续史，便逢王粲不捐书。

凤毛池上霞同掞，蚌气江头月并舒。若问攻驹今太仆，渥洼千里许谁如。
久留黄池待弟侄不至九日独酌
阳枋（宋代）

将道花黄醉彭泽，又还茱紫酌平湖。
诗因得间时为赋，酒为无宾浅浅沽。
蓝天色残千岩柳，霜花催满万汀芦。
间行间坐云和水，不识天工怪我无。
闲行吟 其二
邵雍（宋代）

投吴走越觅青天，殊不知天在眼前。开眼见时犹有病，举头寻处更无缘。

颜渊正在如愚日，孟子方当不动年。安得功夫游宝肆，爱人珠贝重忧钱。
题张于潜画轴五首 其二
释居简（宋代）

昭阳燕子一双飞，涎涎随风懒哺儿。可是刘郎无酝藉，不教嫔御读周诗。
己卯十月一日至燕越五日罹狴犴有感而赋
文天祥（宋代）

落落南冠自结缨，桁杨卧起影纵横。
坐移白石知何世，梦断青灯问几更。
国破家亡双泪暗，天荒地老一身轻。
黄粱得失俱成幻，五十年前元未生。
松梢诗
陈舜俞（宋代）

朽屋延暗暝，凿明快吾魄。
西墉偶面势，开牖遂生白。
兹焉玩图史，亦以置床箦。
岂能来清风，犹苦对残赫。
炎天适暵旱，永暮坐燔炙。
宾客何可处，儿女哀不获。
咨取或献诗，盖覆乃其策。
架木凑檐瓦，铺竹施苇席。
聊且纾暴酷，未足为佳适。
北山多乔松，倚天不知尺。
绸缪星日暗，戮轕鬼神宅。
栋梁尚匪材，枝叶固何益。
敢告持利斧，斩伐遵指画。
束缚如见遗，无使曲傅直。
此身得馀庇，阴德佩无斁。
酬刘于叔
释子淳（宋代）

妙句灵然溢目寒，幽微旨趣曾还难。
相逢更问无弦曲，风入松梢不在弹。
哭环州先生
艾性夫（元代）

闲却秋洲野钓矶，谁知远出是危机。
一篙赣水虚舟急，千里诗危半夜归。
前月仆来书尚健，一生志与命相违。
亲庭已老儿方幼，最为先生泪满衣。
五弦
张祜（唐代）

小小月轮中，斜抽半袖红。玉瓶秋滴水，珠箔夜悬风。

徵调侵弦乙，商声过指拢。只愁才曲罢，云雨去巴东。
獐猿
郑獬（宋代）

翠树不从青嶂出，蟠根却向屏中生。
黄獐引脰探绿叶，老猿护雏枝上惊。
獝然相顾见异态，谁言野物能忘情。
我来赏激绕屏下，亦疑此身林中行。
自古画工无画者，今得绝笔方传名。
吾庐昔在郧溪上，满溪桃花春水明。
岁晚怀故人
陆游（宋代）

衰髯白尽无添处，病骨臞然欲折时。
客抱琴来聊瀹茗，吏封印去又哦诗。
山横城上势如压，角动楼头声正悲。
零落断鸿书不到，岁残何以慰相思？
和赵仲白
陈宓（宋代）

不踏人间桃李场，要看梅花带严霜。
敷成妙赋飘飘意，吐出新诗字字香。
爽致青山期取友，高情春昼与俱长。
苏黄不作希佳士，被褐怀珠夺月光。
谢锦衣孙伯泉写菊见惠
孙承恩（明代）

孙侯赠我此画菊，我疑图来自甘谷。昔时黄筌少传派，近岁陶成共机轴。

怪石磊磊苔藓斑，苍崖屈曲鸣高湍。轻红嫩白巧相错，黄金紫玉纷成团。

石根细草青绵茙，三四筼筜森作丛。野花无名亦竞秀，云烟澹浥开秋容。

我家故园东海侧，篱落年年费栽植。别来岁久应荒芜，天涯对画空相忆。

我言孙侯画菊不是画，精神似与菊俱化。晚节寒香秪自知，精思妙墨何论价。

坐玩还多逸兴生，骚人千古怀幽贞。更须孙侯拂绢素，画取老夫餐落英。
春日承鹏举过余林居适留龙陂山中不果会蒙寄诗三绝趣余入武山依韵奉荅 其三
刘崧（元代）

想见北岩云锦堆，野花如雪照人开。云峰寺里啼莺早，定约清明载酒来。
文昌陈令寄龙眼甚富
李光（宋代）

不羡蒲萄马乳寒，品流须着荔支间。幽人顿觉空囊富，合浦明珠一夜还。
虚白馆
钱闻诗（宋代）

双溪飞溜出三峰，后有幽岩虎啸风。
绝景要知虚白处，洞天别在一壶中。
记丘宗卿咽冰语
杨万里（宋代）

醉咽冰丸不作难，不须碎嚼不须餐。
听渠历历胸中过，一寸诗肠一寸寒。
守俭弟归曰仁歌楚声为别予亦和之
王守仁（明代）

庭有竹兮青青，上乔木兮鸟嘤嘤。妹之来兮，弟与偕行。

竹青青兮雨风，鸟嘤嘤兮西东！弟之归兮，兄谁与同？

江云暗兮暑雨，江波渺渺兮愁予。弟别兄兮须臾，兄思弟兮何处？

景翳翳兮桑榆，念重闱兮离居。路修远兮崎险，沮风波兮江湖。

山有洞兮洞有云，深林窅兮涧道曛。松落落兮葛累累，猿啾啾兮鹤怨群。

山之人兮不归，山鬼昼啸兮下上烟霏。风袅袅兮桂花落，草萋萋兮春日迟。

葺予屋兮云间，荒予圃兮溪之阳。驱虎豹兮无践我藿，扰麋鹿兮无骇我场。

解予绶兮钟阜，委予佩兮江湄。往者不可追兮，叹凤德之日衰。

将沮溺其耦耕兮，孰接舆之避予。回予驾兮扶桑，鼓予枻兮沧浪。

终携汝兮空谷，采三秀兮徜徉。
锦园
喻良能（宋代）

山园多胜践，缭绕磬湖滨。
畦药青生甲，湖波绿动鳞。
勃鸪知欲雨，鸦舅报将晨。
却忆京华日，长怀浩荡春。
金刚随机无尽颂·离色离相分第二十
释印肃（宋代）

非相即能仁，莫错认金轮。
行圆三十二，慈悲普济人。
酬翁常之和媚川图上观江心寺诗
许及之（宋代）

江北屯云翳列峰，江心灵雨走神龙。已拚阮子一生屐，更倚仙人九节筇。

晻霭孤帆昏野渡，霏微两塔湿疏钟。何须小米模糊笔，潘令新诗足写容。
驿骑传诗图为黄太守丈题
姚燮（清代）

潮阳多悍民，蚁斗恣愚蠢。刑法藐官吏，有司策惶窘。

丁年闰五月，野啸动荒巘。一鬨蹈危刃，老稚半墨膑。

太守率虎旅，峨冠驻罘䍐。名熟军中韩，胆已慑强忍。

斯时霉伏交，苦瘴郁蛮蜒。烟箐坐蛇穴，日炙气凄紧。

军书间旁午，陟冈揽牛纼。揭阳指烟郭，瓦屋故人近。

大风啸林薄，长歌振颓坋。纵笔草龙蛇，擘笺束如笋。

急羽授铃骑，空匆走羊坂。一瞬四十里，云天落飞隼。

丛溪虎贴尾，北斗照䉋箘。霜声奏传鼓，城马忽传返。

屯兵镇沈肃，文光耀焱焜。雅歌谁投壶，草檄几磨盾？

不意驰突中，华辞出警敏。披图相其势，岩栈互嶾嶙。

佳话后谁继，壮怀去无尽。
临江仙 黎江万梅方吐，而予来沙，风雪十日
许有壬（元代）

十日恶风三尺雪，繁霜又满人间。梅花谁与问平安。玉肌清似削，争柰许多寒。梦绕琅璃江上路，竹篱茅舍青山。莫教芳酒滞归鞍。黄昏无限月，待我倚阑干。
如梦令·一晌凝情无语
王之道（宋代）

一晌凝情无语，手捻梅花何处。
倚竹不胜愁，暗想江头归路。
东去东去，短艇淡烟疏雨。
句
李建中（宋代）

故宫芳草在，往事暮江流。
台湾纪巡诗 其二十四
夏之芳（清代）

二林迤逦接三林，淡水溁洄咸水深。极目沧波浮海市，一拳真欲笑蹄涔。
过公安
赵抃（宋代）

刘郎浦上公安渡，我过高吟老杜诗。烟浪几重江几曲，算应风物似当时。
和公仪咏蒲葵扇
文彦博（宋代）

不取归资厚，仁风藉尔扬。论财虽俭薄，应用极清凉。

六角价非重，九华名未光。倾心既已久，安石勿相忘。
偈颂七十八首
释正觉（宋代）

活计如今付旧人，版头疏久又还亲。
星河月与长江混，渺渺清还一色匀。
底时节，落功勋。
卧稳须知却转身，转得了来相识麽，
寒穷面觜黑皴皴。
薛八殿丞有遗
梅尧臣（宋代）

未尝营货贝，货贝宁为来。
俸苦月不足，贫死口肯开。
好事忽我恤，十千助晨杯。
薪水已过丰，不得如在梁。
仰先生挽词
王十朋（宋代）

诸生衮衮登科第，造物苦公深可怜。身到蟾宫都几日，名书鬼录已经年。

数同子厚无如命，才似韩公合在天。慎水诸生哭相向，筑场无计愧前贤。
长风沙
何中（元代）

长风沙，酒旗斜。风沙有情留郎住，劝郎莫向前江去。

前江去，转风波。牛渚圻边须过得，皇天荡里奈郎何。

郎船但系门前柳，唱曲好歌劝郎酒。与郎不是平生亲，怜郎却愿郎长久。

郎今必去当何为，教郎解有思人时。
送湖南张仓解官还建昌九首
廖行之（宋代）

见说龙门不可攀，自惊容易得承颜。
从今洗眼湘江上，看取功成鬓未斑。
送周元特侍郎守宣城
仲并（宋代）

西风迎公来，东风送公去。
尚欲留朱轓，公行不可住。
无酒对公倾，有怀为公赋。
夫子文武资，亦复廓庙具。
刚方仰术业，坦夷见襟度。
青衫试州县，机锋微已露。
吾意有不可，万夫挽不顾。
翱翔诸公间，籍甚当时誉。
峨冠上乌台，直谏汲长孺。
风云千载合，冕旒一言寤。
凛凛议论余，可使淮南惧。
天威瞻咫尺，政涂去跬步。
兴逸顿言归，解佩苕溪路。
湖山聊寄怀，诗书尚温故。
中外岂不殊，进退自余裕。
宣城唇齿邦，望公来何暮。
我饥我颦呻，公饭公覆护。
举首望旌戟，指期咏襦裤。
平生触邪手，不难锄弊蠹。
双溪叠嶂间，按堵百我虑。
坐席岂容温，当馈意久注。
献纳念伏蒲，谋谟怀借箸。
行矣股肱良，归作腹心助。
要观今周公，声名三吐哺。
便当侣夔龙，何止冠鵷鹭。
自念接门墙，连岁忘羇寓。
鷁首明当飞，骥尾何由附。
几日复升堂，青天披宿雾。
过雁与来鱼，犹当奉尺素。
西去无多程，不诵阳关句。
遣兴二首 其二
郑思肖（宋代）

传家曾受易，所得亦良深。今古岂二道，死生惟一心。

颠风掀旷野，痴雪厄寒林。不改隐居操，扃门自鼓琴。
蓝溪閒居
陈洎（宋代）

白鹿原东虎候西，结庐岑寂映蓝溪。
露侵僧履兰三迳，春入农歌雨一犁。
聒枕溜声疑水宿，拂檐山色类岩栖。
闭门养拙无人问，揭尽陈编日又低。
十咏图·归燕
张维（宋代）

社燕秋归何处乡，群雏齐老稻青黄。
犹能时暂栖庭树，渐觉稀疏度苑墙。
已任风庭下帘幕，却随烟艇过潇湘。
前春认得安巢所，应免差池拣杏梁。
谒敦诗先生因留一绝
苏轼（宋代）

凛凛人言君似雪，我言凛凛雪如君。
时人尽怪苏司业，不解将钱与广文。
西江月 其一
朱敦儒（宋代）

澹澹薰风庭院，青青过雨园林。铜驼陌上旧莺声。

今日江边重铜。

落帽酒中有趣，题桥琴里无心。香残沈水缕烟轻。

花影阑干人静。
次子瞻夜字韵作中秋对月二篇一以赠王郎二以
苏辙（宋代）

平明坐曹黄昏归，终岁得闲惟有夜。
已邀明月出墙东，更遣清风扫庭下。
城上青鬟四山合，门前白练长江泻。
谁家高会吹参差，邻妇悲歌舂罢亚。
二年忧患今已过，一夜清光天所借。
西京诗句出苏李，南国风流数王谢。
已随孤棹去中原，肯顾新科求上舍。
读书本自比嵇锻，学剑要须问曹蔗。
清觞滟滟君莫违，佳句骎骎予已怕。
狂夫猖狂终累人，不返行遭亲党骂。
十年秋月照相思，相従只有彭门夜。
露侵笳鼓思城阙，寒迫鱼龙舞潭下。
厌厌夜饮欢自足，落落襟怀向人泻。
秋深河来巨野溢，水乾楼起滕王亚。
北海孔公虽好客，河内寇君那得借。
是非朝野忽纷纭，得丧芳菲一开谢。
明月多情还入门，流水何知空绕舍。
晨餐江市富鳣鲂，夜宿山村足梨蔗。
坐隅鹏鸟不须问，墙外蝮蛇犹足怕。
娄公见唾行自干，冯老尚多谁定骂。
金牛道中遇寒食
陆游（宋代）

乍换春衫一倍轻，况逢寒食十分晴。
莺穿驿树惺惚语，马过溪桥蹀躞行。
画柱彩绳喧笑乐，艳妆丽服角鲜明。
谁知此日金牛道，非复当时铁马声。
记老农语
陆游（宋代）

霜清枫叶照溪赤，风起寒鸦半天黑。
鱼陂车水人竭作，麦垄翻泥牛尽力。
碓舂玉粒恰输租，篮挈黄鸡还作贷。
归来糠粞常不餍，终岁辛勤亦何得！虽然君恩乌可忘，为农力耕自其职。
百钱布被可过冬，但愿时清无盗贼。
次韵呈审知
赵蕃（宋代）

谁云徐郎瘦如竹，撑肠书若相如粟。
渠侬高处背时俗，而独许我游与辱。
旧来诗已有老气，迩日更觉加圆熟。
我生取友固不苟，乃复得君真厌足。
清朝求士正侧席，可使白驹咏空谷。
期君布衣应徵书，未见却从东观读。
我今作官竟何事，亟拜未应徒鼎肉。
与民忧乐安得同，所念因人终碌碌。
大雪感怀
曹彦约（宋代）

翻云覆雨纷轻薄，万端不如三白乐。
岁事相关国重轻，天意亦白人忖度。
前年不雨旱为崇，今年不旱螟为恶。
造物与人著力深，一饱年来何落落。
宜春先生古君子，撑肠万卷一丘壑。
吟哦乍拟柳飞絮，感慨相辉花有萼。
商量雪意驰一骑，改变天容翔万鹤。
翻思五十乾道年，是非一律无今昨。
日月逝矣几丰耗，人物眇然增索寞。
吹篪寡唱气欲竭，陟屺何心泪犹阁。
再拜珠玑卜来岁，十袭藏之富囊橐。
送六人起雪峰归江西
释居简（宋代）

西河狮子迷子诀，驴年梦见者一橛。若谓六人成大器，何得人荒仍路绝。

古涧瞪目不见底，透得网来犹滞水。六鳌矫首抃三山，霹雳一声平地起。

直下罗笼不肯住，行看为云复为雨。浪花翻处看龙翔，掀倒江西葛藤树。
水仙子·渡瓜洲
赵善庆（元代）

渚莲花脱锦衣收，风蓼青雕红穗秋，堤柳绿减长条瘦。系行人来去愁，别离情今古悠悠。南徐城下，西津渡口，北固山头。
言怀
仇远（元代）

湖光门外草连空，万壑千崖紫翠丛。
纵未便能营隐墅，也须先画作屏风。
郊庙歌辞。五郊乐章。黄帝宫音
佚名（唐代）

黄中正位，含章居贞。既长六律，兼和五声。

毕陈万舞，乃荐斯牲。神其下降，永祚休平。
冬景 冬日可爱
刘辰翁（宋代）

此日荷天公，宁须挟纩重。一寒偏更老，可爱莫如冬。

不恨乘驹隙，犹愁闭烛龙。身如花正午，春入眼偏浓。

有喜融霜鬓，何堪借酒容。至尊何处在，流涕献无从。
主人司空见和未开牡丹，辄却奉和
孙鲂（唐代）

把笔临芳不自怡，首征章句促妖期。已惊常调言多鄙，

遽捧高吟愧可知。绝代贞名应愈重，千金方笑更难移。

狂歌狂醉犹堪羡，大拙当时是老时。
长溪建善寺四首 绣谷堂
刘安上（宋代）

山谷谁能绣，华堂得此名。春风无辙迹，红紫自敷荣。
今月曾经照古人
胤禛（清代）

磨洗无从鉴更真，清光一片自常新。既然此地临今夕，岂不当年照古人！

冉冉浮生成往迹，茫茫世事总飞尘。会须直上清虚府，永向蟾宫伴桂轮。
四怨三愁五情诗十二首。二愁
曹邺（唐代）

涧草短短青，山月朗朗明。此夜目不掩，屋头乌啼声。
苕溪多楮三伏最茂
释居简（宋代）

朱实燉空密幄成，曾阴无地暍行人。风枝雨干彫零后，玉板云英制作新。

传得文章贻后晋，忍随竹帛祸先秦。西凉叶叶秋声树，学到先生是效颦。
淳熙三年发皇后册宝十三首
佚名（隋代）

天监在周，是生太任。
亦有太姒，嗣其徽音。
孰如两宫，慈爱相承。
思齐之盛，复见于今。
故太子太师徐公挽歌四首
王维（唐代）

功德冠群英，弥纶有大名。轩皇用风后，傅说是星精。

就第优遗老，来朝诏不名。留侯常辟谷，何苦不长生。

谋猷为相国，翊戴奉宸舆。剑履升前殿，貂蝉托后车。

齐侯疏土宇，汉室赖图书。僻处留田宅，仍才十顷馀。

旧里趋庭日，新年置酒辰。闻诗鸾渚客，献赋凤楼人。

北首辞明主，东堂哭大臣。犹思御朱辂，不惜污车茵。

久践中台座，终登上将坛。谁言断车骑，空忆盛衣冠。

风日咸阳惨，笳箫渭水寒。无人当便阙，应罢太师官。
别夔州三绝 其一
王十朋（宋代）

朅来夔子两经年，恰是忠州白乐天。种柳栽花一般意，愧无名德比前贤。
鹧鸪天
石孝友（宋代）

屏幛重重翠幕遮。兰膏烟暖篆香斜。相思树上双栖翼，连理枝头并蒂花。

＿凤髻。亸乌纱。云慵雨困兴无涯。个中赢取平生事，兔走乌飞一任他。
和朱舅暮春积雨
宋庠（宋代）

沮洳江云寂寞春，一轩风雨叹弥旬。
灰残淮馆蟾韬晕，石去湘弥燕湿身。
委路落花红罢舞，傍楼低柳绿争颦。
萧萧枉结年华恨，愁煞西州掩鼻人。
青玉案 己未三月六日四明窗会客
吴潜（宋代）

流芳只怕春无几。拼夜饮、更才二。不用追他欢乐事。

绮窗朱户，燕帷莺馆，多少人憔悴。

踏歌梦想江南市。管春尽、扁舟放行李。寒食休倾游子泪。

归去来兮，不如归去，铁定知今是。
贤者之孝二百四十首·伯奇
林同（宋代）

无食又无衣，逐儿安所之。
不辞履霜苦，犹谓罪当笞。
赠万讱归清江定侯帅阃
刘崧（元代）

寂寞林居似耦耕，感君相顾足高情。茆堂昨夜听寒雨，竹火松烟坐到明。
盱眙怀常尉建
王嵩高（清代）

昔人耽吏隐，曾此驻高轩。白日无公事，青山满县门。

调琴寄幽兴，拄笏欲忘言。不见神仙尉，诗成谁与论。
自崇仁趋新淦凡四夕乃至一寓道观三止僧舍
孙觌（宋代）

失路迷千嶂，投林借一枝。扣门竹西寺，立马日斜时。

矍铄僧窥户，睢盱犬透篱。定知嫌不速，明日与君辞。
山林乐四首 其二
俞德邻（宋代）

山林何所乐，佳兴四时同。琴罢庭留月，酒残松度风。

鹤归苍汉外，猿叫碧萝中。却笑磻溪叟，区区理钓筒。
和徐生假山
欧阳修（宋代）

匠智无遗巧，天形极幽探。
谓我爱山者，为山列前檐。
颓垣不数尺，万嶮由心潜。
或开如断裂，或吐似谺谽。
或长随靡迤，或瘦露崆嵌。
阴穴觑杳杳，高屏立嚵嚵。
後出忽孤耸，群奔沓相参。
靉若气融结，突如鬼镌鑱。
昔岁贬荆楚，扁舟极东南。
孤山马当夹，两岸临江潭。
常恨江水恶，轻风不留帆。
峰峦千万状，可爱不可谈。
但欲借粉绘，图之挂纨缣。
岂如几席间，百态生浓纤。
暮云点新翠，孤烟起朝岚。
况此穷冬节，阴飚积凝严。
幽斋喜深处，远目生遐瞻。
昼卧不移枕，晨兴自开帘。
吾闻君子居，出处无常占。
卷道或独善，施物仁贵兼。
於时苟无益，怀禄古所惭。
嵩山幸不远，薇蕨岂不甘。
自可结幽侣，披云老溪岩。
胡为不即往，一室安且恬。
辱子赠可愧，因诗以自谗。
和梅君遇退閒
牟巘（宋代）

鞅掌徒劳耳，人皆羡子閒。惟甘寄市隐，勿苦忆家山。

街鼓晨眠稳，丹田夜气还。萧然无一事，意已出区寰。
故文安郡君刘氏挽词 其一
邹浩（宋代）

鹫峰成记别，聊现大家身。瞬目超尘劫，随方得本真。

忘忧残旧草，供祭冷初蘋。独有闺门泪，潸然冬复春。
减字木兰花（丙午和朱希真韵）
李曾伯（宋代）

无可不可。还你天公还我我。味触声香。尽付庄周蝶满床。

谩天不过。留取心机休用破。净几明窗。乐取闲中日月长。
题李惟寅山房三十八咏 其五 清风馆
胡应麟（明代）

一径入深篁，翛然碧云堕。凉飙四面来，吾将北窗卧。
自题酒库
白居易（唐代）

野鹤一辞笼，虚舟长任风。送愁还闹处，移老入闲中。

身更求何事，天将富此翁。此翁何处当，酒库不曾空。
秋辨九首 其三 辽帅归镇
郭之奇（明代）

岁益金钱月选丁，捣巢出塞计横行。东西一任夷戎合，南北多方主客营。

量敌为军终后战，潜师有地肯先声。如云千骑归朝策，何日重关止夜惊。
再别陈建州因以抒意
杨亿（宋代）

北阙多年作侍臣，一枝烟雨忆南闽。
留连五鼓趋丹禁，健羡双旌拥书轮。
离畔菊荒环堵宅，山中鹤怨未归人。
州民剌字空漫灭，目断东方千骑尘。
永明寿禅师赞
释居简（宋代）

客吟灯残，猿啼月落。衲帔蒙头，千岩万壑。指破凡夫，为等千妙千。

齐大小乘，于钱索井索。纵大辩于谈笑，寄虚怀于冥莫。

所谓百轴宗镜之文，如太山之一毫芒。巍巍堂堂，炜炜煌煌。

非心亦非佛，破镜不重光。
静香亭二首 其二
郝经（元代）

小山曲槛映回廊，别有一天深处藏。人物风流还似晋，衣冠儒雅尚如唐。

四围红锦春风软，满地绿阴清昼长。坐久杳然忘世味，碧云高兴欲飞扬。
郊祀庆成诗
程珌（宋代）

涓洁先原庙，纯忱历太宫。
八神开列阕，万骑拥丰隆。
轨道清风肃，洪颐丽日红。
康衢听细语，八彩更重瞳。
水调歌头·寿赵漕介庵
辛弃疾（宋代）

千里渥洼种，名动帝王家。金銮当日奏草，落笔万龙蛇。带得无当春下，等待江山都老，教看鬓方鸦。莫管钱流地，且拟醉黄花。
唤双成，歌弄玉，舞绿华。一觞为饮千岁，江海吸流霞。闻道清都帝所，要挽银河仙浪，西北洗胡沙。回首日当去，云里认飞车。
五彩结同心二首 其一
奕绘（清代）

崇文门外，金鱼池北，花儿市在中间。闻道花行客，居斯里、万家婚好相联。

南来通草成山积，某家染、某色新鲜。某家有、聪明小女，裁须叠瓣如仙。

辽金元朝无考，自迁都永乐，数到今年。细腻生涯，温柔活计，饱暧不羡为官。

众香国里无荣辱，笑当日、剪采为欢。迎春近、青莲千叶，布施古佛龛前。
偈颂一百三十六首
释惟一（宋代）

不如随分纳些些，何处青山不是家。
玉笛横吹皇化里，风前清韵彻天涯。
拟古 其三
胡奎（元代）

鱼戏莲叶南，花红水偏绿。采花当及时，佳人美如玉。
会试过钓台同年陈于乔冯少登彭子豫夜月联舟步韵
谭大初（明代）

功名奕叶羡云台，且向桐江一钓来。雷雨已成天子业，丝纶何必故人才。

弓旌物色春长富，蓑笠衡门午未开。枉教客星占太史，云山端不负初怀。
时人为郗超王坦之语
佚名（魏晋）

盛德绝伦。郗嘉宾。江东独步。王文度。
宋中别周梁李三子
高适（唐代）

曾是不得意，适来兼别离。如何一尊酒，翻作满堂悲。

周子负高价，梁生多逸词。周旋梁宋间，感激建安时。

白雪正如此，青云无自疑。李侯怀英雄，肮脏乃天资。

方寸且无间，衣冠当在斯。俱为千里游，忽念两乡辞。

且见壮心在，莫嗟携手迟。凉风吹北原，落日满西陂。

露下草初白，天长云屡滋。我心不可问，君去定何之。

京洛多知己，谁能忆左思。
使过广陵銮江李季宣挐小舟载斗酒逆予于瓜步遂游金焦诸胜
区大相（明代）

别君才两月，思君已三秋。我寻京口渡，君逆广陵舟。

隔岸吴山色，未到愿已酬。况有故人酒，因之成胜游。

金焦两拳石，东控帝王州。长风吹不去，惊浪没还浮。

城回碧嶂转，日照沧波流。遂恐乘流去，去去访蓬丘。

北固时已暮，南徐不可度。倒影入西池，东挂秣陵树。

玉岛暂栖止，松房尽临水。涛声清客枕，梵响洗尘耳。

夜半坐矶头，江月映江楼。天低若堕水，水碧涵天秋。

晚寻焦君迹，云霞似相识。浥露采瑶芝，看松坐白石。

水底瘗鹤铭，求之不能得。欲探骊龙宫，更烦象罔力。

招隐与甘露，相去不盈步。褰裳往从之，飙车入云雾。

其馀皆小琐，不足烦回顾。归潮信天风，三山近若空。

回望金银阙，恍在碧烟中。此时与君别，分手类飘蓬。

天明挂帆去，云海意何穷。
晓过郁林寺戏呈李明府
许浑（唐代）

身闲白日长，何处不寻芳。山崦登楼寺，谿湾泊晚樯。

洞花蜂聚蜜，岩柏麝留香。若指求仙路，刘郎学阮郎。
题抚孤松而盘桓送人致仕
祁顺（明代）

亭亭山中松，昔日手自栽。主人别云久，拂袖归去来。

归来独爱山中好，三径荒芜今始扫。手抚孤松话旧盟，松尚青青人未老。

翠云深处日徜徉，荣辱浮沉总两忘。吟哦不慕崔斯立，休晦正如张子房。

盘桓无限闲中趣，晚节贞心重相许。古来此乐君独知，为君更赋归来辞。
兴化沈山人逃羁子旧别淮海近十年春杪忽走京师访今学士李公方欣款遘遽复言别作赠之
胡直（明代）

客中相见倍相怜，忆别那堪又别筵。逃世已甘玄尚白，还家应笑白为玄。

短帆淮水飞鸿外，长铗燕台落日边。最是李膺留未得，因知郭泰胜登仙。
偈三十五首
释祖珍（宋代）

诸人被十二时使，老僧使得十二时。
牧童岭上一声笛，惊起群鸦绕树飞。
赋得老松老鹤各一首 其二
刘克庄（宋代）

腥腐年来懒啄吞，䙰褷惟有顶丹存。长吭偏到清霄唳，病翅犹当霁月翻。

云杪孤飞因避箭，壳中新鷇各乘轩。士衡晚抱无穷恨，谁向华亭酹一樽。
题洋菊四十四种 其三十六 胜芙蓉
弘历（清代）

拒霜亦耐秋，自谓具贞性。请君看此花，乃可定负胜。
青玉案 移寓积翠阁用艺香词韵
陈维崧（清代）

梯空架就羊肠路。领俊鹘、穿烟去。窗豁正当山破处。

天风澒洞，去完今古，只剩龙窝住。

松毛纯碧腾猩鼠。下嵌寒潭瘦蛟舞。老树得风都作语。

半床泉气，一帘山雾，晴昼家家雨。
浣溪沙
佚名（宋代）

梅与为名蜡与容。寒枝偏缀小金钟。插时只恐鬓边熔。疑是佳人薰麝月，起来风味入怀浓。暗香依旧月朦胧。
旅眠
元稹（唐代）

内外都无隔，帷屏不复张。夜眠兼客坐，同在火炉床。
睇云思亲
罗亨信（明代）

夏君青云彦，皎皎琼瑶姿。妙龄擢高第，才誉纷四驰。

拜官属冢擢，考课咸称宜。得禄崇孝养，亲颜喜滋滋。

旨甘甚适意，定省无违期。室家迭相庆，寿考登期颐。

朅来谪平城，南北天一涯。双亲固无恙，孝子徒伤悲。

遥瞻天际云，引领增遐思。悠扬起复灭，宛隔吴江湄。

白衣变苍狗，疑傍亲庭飞。心旌恒摇摇，安得随往来。

承欢事膝下，戏我斑斓衣。延伫倍惆怅，涕泪双交垂。

劬劳恩罔极，乌乌情依依。作图写怀抱，于以慰别离。

思昔狄梁公，伟绩传当时。惟天佑吉人，否乃泰之基。

物理固如是，勖君勿歔欷。会当衣锦归，闾里生光辉。
斑竹怨
李淑媛（清代）

二妃昔追帝，南奔湘水间。有泪寄湘竹，至今湘竹斑。

云深九疑庙，日落苍梧山。馀恨在江水，滔滔去不还。
林临生日
王炎（宋代）

玉融秀参天，人物时炳灵。
小春气候佳，产此千人英。
酌酒为君寿，不惟祝年龄。
君家屋渠渠，鹤发居中庭。
前有棣华秀，后有兰芽馨。
安用执象简，始足为君荣。
置身瓶盎间，恐损双鬓青。
试占眉间黄，身閒即蓬瀛。
得张助甫凉州书以二诗见寄时助甫已移江左二首 其一
欧大任（明代）

岁入飞黄净虏尘，上书归似玉门人。边歌醉学伊州曲，河水寒流积石春。

尚有公车留倦客，只今开府用词臣。江南渐近渔樵地，嬴得相逢白发新。
灵照看日早晚图赞
释心月（宋代）

明暗双双机夺机，阿爷手里觅便宜。
果然老底能轻信，输却日轮当午晚。
道可道者
释祖钦（宋代）

道可道，非常道。
名可名，非常名。
名既非常，如器中锽。
道既非常，如日之光。
如器中锽，声出於内。
如日之光，光照无方。
夫如是乃可称有道之者，非独善一峰，
而达之万邦。
句
令狐楚（唐代）

何日居三署，终年尾百僚。（见《定命录》）。

移石几回敲废《，开箱何处送新图。（《春明退朝录》）。

唯应四仲祭，使者暂悲嗟。（《宫人斜》）。

偶逢蒲家郎，乃是葛仙客。行常乘青竹，饥即煮白石。

腰间嫌大组，心内保尺宅。我愿从之游，深卜炼上液。

（见《锦绣万花谷》）。
湖上
陆游（宋代）

纶巾羽扇影翩翩，湖上彷徉莫计年。
桃李已忘畴昔分，禽鱼犹结後来缘。
山前虚市初多笋，江外人家不禁烟。
莫恨幽情无与共，一双白鹭导吾前。
和蒙轩
吕陶（宋代）

蒙轩高占山之垭，其上五顶皆生茶。仙崖云雾不复见，上峰紫笋今为嘉。

地宜物产种植广，疲民所恃如禾麻。朝晡衣食足生计，赋税力役供王家。

顷者憸人献榷议，百弊滋长多檗芽。川驰陆走穷岁月，泣血无告天之涯。

近从吾蜀远秦陜，生意凋落成咨嗟。天高听卑诏令下，欲使德泽沾荒遐。

使节西来善询度，刬削弊蠹除网罝。山翁野老尽欣悦，市井歌舞尤諠哗。

凭轩一望快远目，满山和气凝丹霞。圣君仁政贤臣布，信矣原隰生光华。
龙君扬赴永安赋别二首
俞安期（明代）

迢递边夷戍，悲酸绝海行。
百忧缘国事，一哭岂私情。
积气寒相缘，江声夕未平。
离鸿何意识，哀怨向人鸣。
功罪宁论实，驰驱只自伤。
一身酬谤牍，九死列戎行。
海树交吹瘴，蛮花不受霜。
长城谁可倚，今日尔投荒。
巩城南河作寄徐三景晖
储光羲（唐代）

初年雨候迟，巩洛河流小。摇摇芳草岸，屡见春山晓。

清露洗云芳，轻波戏鱼鸟。唯言故人远，不念乡川眇。

舟楫去潆回，湍溆行奔峭。寄书千里路，莫道南鸿少。
乞菖蒲
释祖可（宋代）

饱闻云根九节，不改四时郁然。愿见明窗棐几，浅叶瘦碧相鲜。
奉寄淮漕传中丞三首 其一
王世贞（明代）

中丞鞭画大江流，计相权分少府筹。共指星河出箕尾，即看淮府净旄头。

量沙月转千帆夜，飞粟霜凌万庾秋。为问南征诸大将，何人不让汉萧侯。
寿李参政壁
崔与之（宋代）

青牛老仙紫云旄，函关西度天风高。手携柱下五千卷，来擅一世文章豪。

玻璃江头梅欲蕾，蟆颐山麓寒方鏖。飙车羽轮下霄汉，从以万鹤如云涛。

参天挺特有乔木，大地负荷须巨鳌。百斛篆鼎笔端斡，五色瑞茧胸底缫。

笑谈更化定大计，乾机坤轴回钧陶。苍生脱险诞登岸，沙觜闲此杭川艘。

雁湖风物午桥似，满引凿落歌离骚。酒酣耳热自击缶，世閒万事轻鸿毛。

涂炭未苏兵未洗，云雷可使屯其膏。玉堂昨夜进麻草，延英趣对猩红袍。

太平事业有所属，北卷燕蓟西临洮。扶持世极寿国脉，突兀一柱擎天牢。

五羊仙客起为寿，安期大枣东方桃。
世尊乞食归放拄杖以手拄颐坐眠赞
释绍昙（宋代）

雪岭曾经苦，勤行七佛仪。持钵不得食，诈道不闻饥。

六环锡重，无力扶持。飏下拄颐眠一觉，梦中消息许谁知。
耗磨日饮二首
张说（唐代）

耗磨传兹日，纵横道未宜。但令不忌醉，翻是乐无为。

上月今朝减，流传耗磨辰。还将不事事，同醉俗中人。
次韵刍父试罢有述
苏泂（宋代）

笔耕亦农耕，后种有先熟。
谷终贵于稗，种讵不如稑。
里门富骄儿，昨者车击毂。
一朝祸机至，悔不初碌碌。
因而利生钝，甚羡平为福。
翩翩归来赋，写壁仍画轴。
有来顾之唾，谓岂好题目。
予方友鸥鹭，渠自行雁鹜。
同参听谁诣，勇往何待卜。
君才十倍我，书已万卷读。
边头尚征战，时事非曩夙。
虽迟刘蕡对，肯效包胥哭。
送芋栗汤升伯教授
葛绍体（宋代）

上柏山前擘翠红，半筐沿壁挂秋风。
轻黄肉皱紫皮脱，细入微酣咀嚼中。
句 其二
郭思（宋代）

落星一石几千年，门外何人扣汉川。
枫桥寺
张师中（宋代）

吴门多精蓝，此寺名尤古。
距城七里馀，冠盖日亭午。
斜迳通采香，远岫对栖虎。
岩扉横野桥，塔影落前浦。
霜楼鸣晓钟，夕舸轧双橹。
方丈中有人，学佛洞禅语。
迹忙心已闲，道乐行弥苦。
不为喧所迁，意以静为主。
何必深山林，峰峦绕轩户。
滕王阁
吴芾（宋代）

尽道滕王阁太卑，合新旧观复雄规。
我来兴葺非难事，却恐俱为识者嗤。
梦方孚若二首
刘克庄（宋代）

寤寐中原独着鞭，往来绝域几餐毡。
封侯反出李蔡下，成佛却居灵运先。
八百里烹飨军炙，九千缣辇作碑钱。
只今谁是田横客，回首荒丘一慨然。
陆宣公
陈长方（宋代）

赤符兆此水，黄图蒙楚氛。
上天眷李氏，未许鲸鲵吞。
胚胎出仁人，来佐文皇孙。
如凤不鸷搏，坐使众鸟君。
奉天累卵危，柱石繋公存。
奈何儿曹痴，但侈李浑勋。
或云诏令下，雪泣山南军。
琐琐计功阀，浅识难与论。
君看商辛罪，讵可臣周文。
朝有一微子，国势南山尊。
道大与时背，晚弃天之垠。
溟渤泄毫芒，世已高清芬。
穷通一吷耳，止止毋重云。
伏蒙知县县尉二寮友以夏旱得已赓石徂徕喜已韵见贶不可虚辱复嗣其韵书谢仍命儿曹同赋
王之道（宋代）

绿槐阴外听蝉吟，节过分龙夏已深。千里亢阳忧岁旱，一时甘已快人心。

养禾不害连朝曀，沃暑应容数日霖。多谢同寮怜老拙，双南佳句竞铿金。
十诗谢廖计使 其九
陈造（宋代）

欲留苦滞淫，欲去复彷徨。卧漳仍登龙，两心正交相。

粲粲金玉人，纳纳锦绣肠。安得云随龙，意行即公傍。
宿香积寺
释昙莹（宋代）

拂榻香凝夜，清眠拥衲衣。
五更闻唤起，一路听催归。
山雨寒仍重，溪云泾不飞。
幽花短临水，蜂蝶冷相依。
沁园春·学富总龟
佚名（宋代）

学富总龟，英蜚漕鹗，正当少年。向山阴发轫，从容莲幕，结知当路，翠剡争先。万斛龙骧，湖襄飞饷，赏秩新纶来日边。重重庆，又金鱼新渥，玉树芝兰。今朝好语欢传。正南极真人生世天。是紫囊阴隲，朱幡美德，平山锺秀，崧岳生贤。事业惊人，行魁胪唱，展庆公庭云母间。称觞祝，对今宵明月，千古团圆。
绣释迦像并十八罗汉赞 第十半托迦尊者
释德洪（宋代）

手虽有拂，境以无尘。出三毒梦，乘五色云。霜露果熟，慈忍现身。

以空为地，立处皆真。
次韵和成道人山中即事二首 其一
洪刍（宋代）

香城高绝剩春寒，桃李青青一破颜。俗子车尘随水远，野僧心事与云闲。

花从风雨飘零去，寺在烟霄缥缈间。往日寻源到幽处，至今犹复梦潺潺。
仲雪见示花朝二诗依韵奉和 其一
钱谦贞（明代）

春色平分已自奢，今朝风物更鲜华。山因绿柳常含雨，天为红鲜不放霞。

芳草齐时看宝马，好风多处见香车。笺天有事君知否，要乞轻阴为养花。
感梅忆王立之
晃冲之（宋代）

王子已仙去，梅花空自新。
江山余此物，海岱失斯人。
宾客他乡老，园林几度春。
城南载酒地，生列一沾巾。
张郎中尤少卿相继过访未果往谢先成古诗寄呈
张镃（宋代）

高标无过张户部，督赋文移多似雨。侵晨径造梦蝶床，冷坐谭诗捐俗语。

博闻无过尤少卿，议礼辨析纷如争。破午远到煨芋室，抵掌谈事非今情。

梦蝶床前何所有，一盏术汤聊代酒。煨芋室中殊可怜，半椀草茶不直钱。

登车出门尚回盼，邻媪巷童惊走看。雪寒水际正萧条，安得驺呼连改观。

世上尘劳忙若钻，想欲跳身脱羁绊。只堪告诉向梅花，我是梅花千树伴。

春风不觉园中换，刺字交驰烦则乱。狂歌愈见野人真，巨笔掀空合有神。
庭梧七首 其六
王鏊（明代）

长夜梦初回，雨来山之北。何由知雨来，梧桐声淅沥。
题张宗苍山水
弘历（清代）

粘壁昔曾未咏诗，今知珍乃重题之。恰如问水寻山者，将谓奇穷转得奇。
南乡子 其二 送刘仲泽寿
张弘范（元代）

天地萃英灵，秀出人龙问世生。不只文章为第一，峥嵘，气吐虹霓万丈横。

白褐黑头卿，埋灭黄尘气未平。昨夜长庚高似月，分明，光照乾坤彻五更。
次韵刘景文登郑王台见思五首
黄庭坚（宋代）

旧时刘子政，憔悴邺王城。
把笔已头白，见书犹眼明。
平原秋树色，沙麓暮钟声。
归雁南飞尽，无因寄此情。
南歌子 冬景
元好问（金朝）

暖日烘晴书，轻寒护晓霜。小春庭院绕天香。仙佩珊珊，来自五云乡。庭下芝兰秀，壶中日月长。要看鬓绿与瞳方。一笑人间，千岁饮淋浪。
偈颂一百六十首
释宗杲（宋代）

驱耕夫之牛，夺饥人之食。
趯翻大海水，拳倒须弥庐。
生擒虎兕，活捉弄狞龙，
犹未是衲僧本分事。
谢贾明叔侍御见过弊庐
郭祥正（宋代）

不是少陵客，宁烦谢守过。雨昏穷巷柳，风折小池荷。

至论铿琼玉，幽情爱薜萝。朝廷容直道，予亦乐渔蓑。
尾犯（黄钟宫赠陈浪翁重客吴门）
吴文英（宋代）

翠被落红妆，流水腻香，犹共吴越。十载江枫，冷霜波成缬。灯院越、凉花乍翦，桂园深、幽香旋折。醉云吹散，晚树细蝉，时替离歌咽。

长亭曾送客，为偷赋、锦雁留别。泪接孤城，渺平芜烟阔。半菱镜、青门重售，采香堤、秋兰共结。故人憔悴，远梦越来溪畔月。
立夏奉祀太一宫
刘筠（宋代）

舜柏森森拂绛霄，薰风瑟瑟动云璈。
琳房遍设沉榆席，金檠齐燃绿桂膏。
秘册十行开凤检，灵辉三烛驻霓旄。
香飘员峤空歌歇，北斗阑干月殿高。
金刚随机无尽颂·无法可得分第二十二
释印肃（宋代）

只知闻信马，髑髅遍天下。
是他无不知，忙忙浑昼夜。
歌风台
林宽（唐代）

蒿棘空存百尺基，酒酣曾唱大风词。

莫言马上得天下，自古英雄尽解诗。
崤陵壁间见黄平倩诗怅然有怀和韵
袁宏道（明代）

角声催晓关，云冷梦初还。秋是王维句，月如李白颜。

涸泉长念雨，笼鸟岂忘山。拟把一竿去，相从水石间。
洛神
吴殳（明代）

心不随身葬寂陵，却乘金缕一游陈。旧愁黯黯因杨祖，新恨涓涓属灌均。

射鹿未消漳阙泪，惊鸿犹赋洛川尘。君王八斗今余几，肠断无由更感甄。
海上
文天祥（宋代）

天边青鸟逝，海上白鸥驯。
王济非痴叔，陶潜岂醉人。
得官须报国，可隐即逃秦。
身事盖棺定，挑灯看剑频。
转轮八花诗 花心八字递相为韵
项安世（宋代）

酒佳人好，柳华春早。
月中与诸友还在沙溪
丘葵（宋代）

为爱江头月，回环宿鹭汀。
露浓如泼水，天淡欲无星。
树色依月黑，萤光出竹青。
夜深幽兴极，瘦影自怜俜。
九日溪楼远望
华岳（宋代）

西风寥落做重阳，人在东南水一方。
地僻阻它鸿雁信，天寒撩一菊萸觞。
江澄素练鱼翻赤，叶剪红绡蟹结黄。
不是倚阑迷望眼，欲凭归雁问苏郎。
黄鹤楼
贺铸（宋代）

登真者谁子，昔有费公禕。
白日玉书下，青天驾鹤飞。
此地少留憩，神标怅依依。
振裾谢尘浊，与尔方远违。
层楼宠陈迹，江山长四围。
登临美商素，雨气薄西晖。
水落州觜嫩，风豪帆背肥。
飘然起遐想，琳馆閟岩扉。
明月识悠阔，白云疑是非。
金桃未遽熟，薤露虞先曦。
高树两华表，长招羽驾归。
灵瓢五色剂，定与遗民挥。
自顾乏仙质，延生犹可希。
刀圭傥不吝，如饱首阳饥。
偶成
王义山（宋代）

五性感而动，其间善恶萌。
危微相对立，体认要研精。
大学静而得，中庸诚则明。
原头不参透，何以约其情。
舟行三首 其二
汪藻（宋代）

水底藻迷淡晓，树头叶振凋年。未许梅悬玉乳，先教橘噀冰泉。
兰谷为吉水廖祖效作
鲁铎（明代）

青郊车马竞寻芳，谁道幽兰可谷量。山暖英灵常欲醉，风回草木尽成香。

郭生翡翠何胜咏，谢氏阶庭未足方。见说楚人滋九畹，扁舟还拟泛沅湘。
白莲庵颂
黄庭坚（宋代）

入泥出泥圣功，香光透尘透风。
君看根元种性，六窗九窍玲珑。
宫词八首 其八
周密（宋代）

雁霜寒透水晶帘，烛短香残不喜添。忍负玉楼今夜月，宝筝闲理十三弦。
周文显之子来过因斯远过余于智门相与坐于遗爱亭上书所见附寄文显
赵蕃（宋代）

仲冬六日如春旦，偶向溪亭适吾倦。山耶云耶远莫知，但见青苍属仍断。

其馀杂树亦稍稍，复有深溪临断岸。谓言雨后当有梅，倚薄敷丛忽陵乱。

一杯共摩石田甘，走笔题诗待君窜。因之并寄伯仁君，傥肯来游驱款段。
和陶诗 酬丁柴桑二章
李贤（原德）（明代）

作邑有道，俨乎容止。好善惟诚，士轻千里。窃有献焉，慎终如始。

道不易知，民可使由。岂弟君子，忧民之忧。民既乐矣，我心则休。

崇酒于觞，与子遨游。
太常引 登楼观柳
许有壬（元代）

云消春气恰和柔。先到柳梢头。数日不登楼。笑青眼、窥人尚羞。清明近也，老夫耄矣，其忍负吹游。飞絮便生愁。尽都变、浮萍去休。
府公射堂饮酒辄陪尊丈侍郎兼揖诸孙拜献拙诗
刘敞（宋代）

煌煌南极星，粲粲北维斗。禀龄瑞明时，运柄燮万有。

降神非寻常，希世曾一偶。积善如公家，于今见纯佑。

安车告归日，三府升平久。万石均禄秩，鲁公拜前后。

茫茫周汉来，此事复闻否。黄金铸大印，绿丝绾长绶。

方为累世荥，况多后来秀。戏禽试强弩，劝客满春酒。

贱子敢再拜，愿公更眉寿。
次韵翁东叟知县见寄并简戴俊仲 其二
王十朋（宋代）

年时我忝楚东守，邂逅君从湖北来。携手篇章拟苏李，论交风义薄陈雷。

栖迟百里淹贤甚，奔走三州觉老催。如见高人戴安道，为言我意最怜才。
秋雨
李中（五代）

竟日散如丝，吟看半掩扉。秋声在梧叶，润气逼书帏。

曲涧泉承去，危檐燕带归。寒蛩悲旅壁，乱藓滑渔矶。

爽欲除幽簟，凉须换熟衣。疏篷谁梦断，荒径独游稀。

偏称江湖景，不妨鸥鹭飞。最怜为瑞处，南亩稻苗肥。
喜雪呈鲜于子骏三首
苏辙（宋代）

发函宽大一封书，卧阁雍容三日余。
旋见雪花投夜落，未应天日与人疏。
瓦干淅淅初鸣霰，畦润渐渐想没锄。
高会梁园遗胜在，早知词赋似相如。
春秋无麦自当书，况复秋田水潦余。
一雪端来救焦槁，千箱乞与等亲疏。
消残温疠曾非药，蚀遍陈根不用锄。
犹恐远村沾未足，试呼农圃问何如。
茧纸铺庭几误书，杨花糁迳未春余。
积随平野分高下，舞信微风作密疏。
解使游人似姑射，仍令飞鸟变舂锄。
共惊天巧无能学，造物无心本亦如。
和孙倅见贻八首
曹勋（宋代）

爝火宁知日月光，遽闻骑火犯伊凉。
周宣懋建中兴政，上帝潜符至治香。
天欲卦爻重彖象，民知瓜瓞本绵长。
商孙驾驭方经武，行见蒙冲系夜郎。
乱后初归里中 其一
陈肇兴（清代）

一别山城已两年，初归犹自怯烽烟。荆榛塞遍来时路，几度停舆不敢前。
哈萨克陪臣到因携观广陵风景
乾隆（清代）

哈萨朝正贡马频，路遥迟到值南巡。
因教驰驿来江国，便挈行春阅绮闉。
昔岁观光称使者，今番优赉实陪臣。
广陵鄂畚何南北，总我心怀保赤人。
雨中舟出潮牐
章甫（宋代）

官吏急星火，驱民疏漕河。
城中三尺泥，岁晚风雨多。
雨声来未已，清满幽人耳。
曲肱逢底眠，船随夜潮起。
西江月
薛式（宋代）

凿破玄元三五，拨开造化圭璋。希夷妙旨在中央。咫尺无名罔希。

片饷工夫便得，教君地久天长。蓬莱仙岛是吾乡。怎不留心信向。
点绛唇 淡红梅
屈大均（明代）

背有微红，绛桃一半为根蒂。幼姿偏丽。种得才三岁。

漏泄年光，心吐香难制。花虽细。弄人多计。不惜胭脂泪。
歌送范阳卢君
释重顯（宋代）

范阳居士来鄞水，动地仙飚向人起，
乳峰直上云霞开，步骤天人到如此。
茫茫尘世谁知交，当场问我非相饶。
禅家毕竟无他事，古雪岩前曾未消。
俄然怅望辞丛室，荷负难兮泪深溢。
远幸流方且莫论，再得從容又何日。
迢迢故国殊存想，冷碧柯山分指掌。
况有觉雄华藏师，归去百城共游赏。
临江仙（日暮舟中，重明，寒甚，忆暖春围炉赵长卿）
赵长卿（宋代）

日欲低时江景好，暮山紫翠重重。钓筒收尽碧潭空。一船霜夜重，两岸荻花风。

遥忆暖春新梦火，黄昏下了帘栊。水村渔浦舣孤篷。单衾愁梦断，无梦转愁浓。